蟂磯
作者：董嗣杲
朝代：宋

paragraphs: 蟂磯聳拔大江東，梟能害人時所惡。
或謂水沃石上來，以澆易蟂本無據。
前對三山削遥翠，左望邑廬如櫛布。
政和觀額頒寧淵，青墩月出寒沙暮。
仙屋周遭二十間，常容苦行掛單住。
于湖題字跡已湮，拍磯只有風濤怒。
下觀轉經送輪藏，若徒自希檀施顧。
飽飲臨江望此磯，此水終身不曾渡。
青鞋尋勝亦痛快，斜陽迅如箭鋒度。
蒲帆掛起祗瞬息，頃刻便艤蕪湖歩。
破舟可棄跡可安，邑橋官店暫尋寓。
釃酒歡歌謝江靈，髙眺月江足詩句。